**ΑΝΑΚΟΙΝΩΣΗ**

**ΤΜΗΜΑ ΜΕΤΑΡΡΥΘΜΙΣΗΣ - ΑΝΩΤΑΤΟ ΔΙΚΑΣΤΗΡΙΟ**

**ΤΜΗΜΑ ΑΦΕΡΕΓΓΥΟΤΗΤΑΣ – ΥΠΟΥΡΓΕΙΟ ΕΝΕΡΓΕΙΑΣ ΕΜΠΟΡΙΟΥ ΚΑΙ ΒΙΟΜΗΧΑΝΙΑΣ**

Τον Ιούλιο του 2021 ξεκίνησε το κοινό Έργο REFORM/SC2021/019 που αφορά την ***«Υποστήριξη για τη Ψηφιοποίηση της Διαχείρισης των Υποθέσεων Αφερεγγυότητας στην Κύπρο»****,*με δικαιούχους το Τμήμα Αφερεγγυότητας του ΥΕΕΒ και το Ανώτατο Δικαστήριο. Τον Ιανουάριο του 2023 ολοκληρώθηκε και παραδόθηκε από τον ανάδοχο η σχετική Έκθεση.

Το Έργο χρηματοδοτήθηκε από την DG Reform της Ευρωπαϊκής Επιτροπής, η οποία ανάθεσε στην KPMG Κύπρου το Συμβόλαιο για τη διεκπεραίωση της Μελέτης.

Οι στόχοι του Έργου είναι η καταγραφή των προδιαγραφών για ανάπτυξη συστήματος, που θα διασφαλίσει την πλήρη αυτοματοποίηση των διαδικασιών του Τμήματος και τη διασύνδεση με τα δικαστήρια, όπου αυτό δεν επιτυγχάνεται μέσω του e-justice. Το Έργο ευθυγραμμίζεται πλήρως με την Ευρωπαϊκή Οδηγία 2019/1023 όπου προβλέπει την ψηφιοποίηση των διαδικασιών που αφορούν υποθέσεις αφερεγγυότητας, την αποτελεσματική και γρήγορη διεκπεραίωσή τους, την εξειδίκευση των δικαστικών και διοικητικών αρχών και τη βελτιστοποίηση των εσωτερικών διαδικασιών και οργανωτικών δομών προς εξυπηρέτηση των πολιτών.

Η συμβολή το Ανωτάτου Δικαστηρίου και των άλλων Δικαστηρίων στο Έργο ήταν ιδιαίτερα σημαντική, καθώς το πλαίσιο αφερεγγυότητας περιλαμβάνει πρωτίστως δικαστικές διαδικασίες και η αυτοματοποίηση και ψηφιοποίηση των λειτουργειών του Τμήματος Αφερεγγυότητας είναι άρρηκτα συνδεδεμένη με τις λειτουργίες των δικαστηρίων.

Σημειώνεται ότι, η επικείμενη εισαγωγή του e-justice στα Δικαστήρια θα διευκολύνει κατά πολύ την ψηφιοποίηση των υποθέσεων αφερεγγυότητας στο μέρος που τα αφορά και ως εκ τούτου η Δικαστική Υπηρεσία από πλευράς της, δεν χρειάζεται περαιτέρω ψηφιοποίηση, ενώ αντιθέτως το Τμήμα Αφερεγγυότητας θα χρειαστεί ακόμη να διεξάγει εργασίες προς την υλοποίηση των εισηγήσεων των εμπειρογνωμόνων.

Το Έργο εντάσσεται μέσα στο Σχέδιο Ανάκαμψης και Ανθεκτικότητας Κύπρου για την περίοδο 2021-2026 και το επόμενο στάδιο, αφορά στην προκήρυξη προσφορών από το Τμήμα Αφερεγγυότητας για επιλογή ανάδοχου, με χρονοδιάγραμμα ολοκλήρωσης του Έργου, το 2025.

**Τμήμα Μεταρρύθμισης - Ανώτατο Δικαστήριο**

**Τμήμα Αφερεγγυότητας - ΥΕΕΒ**

**Λευκωσία**

**6 Φεβρουαρίου, 2023**